**Приложение 19.7**

**УКАЗАНИЯ**

**за спазване на единен подход при извършване на документална проверка за допустимост, както и по отношение на категорията – предприятие и режим на държавна и минимална помощ на предприятията/публичните организации, заявили услуги от ЕЦИХ**

**I. Установяване на категория и статус на предприятието-кандидат по смисъла на Закона за малките и средните предприятия /ЗМСП/ и Приложение I от Регламент 651/2014 и Препоръка 2003/361/ЕО, OВ, L 124, стр. 36.**

**1. Документи, с които се удостоверява допустимата категория предприятие-заявител, съгласно т. 4 от указания за оценка на съответствието на предприятията, които заявяват услуга от ЕЦИХ с правилата за държавни/ минимални помощи:**

**Важно!!!** Декларации и разяснения се приемат единствено и само в оригинал. Когато се подава декларация на чужд език, предприятието-заявител следва да представи оригиналния екземпляр на съответния чужд език и собствен превод на декларацията (няма изискване преводът да е от заклет преводач).

При представяне на документи, издадени или съдържащи волеизявление (Напр. нотариална заверка) на чуждестранен публичен орган, съответният документ следва да премине през коректната процедура за превод и легализация. Допълнителна информация относно изискванията за легализация на документи е достъпна на следния интернет адрес: http://www.mfa.bg/bg/pages/51/index.html.

**2.** **Година/Период на разглеждане на допустимата категория на предприятието-заявител:**

Статусът на микро, малко или средно предприятие се определя на базата на **последните две** **последователни финансови години**, в които предприятието запазва своите параметри по член 3 от Закона за малките и средните предприятия без промяна. В случай че две последователни финансови години предприятието превиши или слезе под границите по чл. 3 от ЗМСП, това се отразява на неговия статус на микро, малко или средно предприятие. Под „последните две последователни финансови години” се разбират двете последователни финансови години, които са най-близки до годината, в която се подава Декларацията по чл. 3 и чл. 4 от ЗМСП.

**2.1.** В случай, че не е посочено друго, ЕЦИХ изследва категорията на предприятието-заявител съгласно ЗМСП за последната/предходна приключила финансова година **към момента на извършване на документална проверка**/подаване на заявление. На етап подаване на заявление-споразумение, предприятията-заявители следва да представят Декларация за обстоятелствата по чл. 3 и чл. 4 от ЗМСП или Декларация за малки дружества със средна пазарна капитализация за последната/предходна приключила финансова година към момента на подаване на заявление-споразумение за предоставяне на услуга от ЕЦИХ. В случай, че предприятието-заявител кандидатства отново пред ЕЦИХ за различна услуга за следващ период и няма промяна в декларираните обстоятелства за категория МСП или малко дружество със средна пазарна капитализация на предходен етап на подаване на заявление-споразумение и изследваният период е един и същ, на етап сключване на споразумение с ЕЦИХ не се изисква нова Декларация за обстоятелствата по чл. 3 и чл. 4 от ЗМСП/Декларация за малки дружества със средна пазарна капитализация. При промени спрямо декларираните при първо подаване на заявление-споразумение обстоятелства от предприятие-заявител на услуга от ЕЦИХ, предприятието-заявител следва да представи нова Декларация на следващ етап на кандидатстване.

**2.2.** Когато подаването на заявление-споразумение е в периода **януари – март на календарната година**, с цял уточняване по категоричен начин последната/предходна/ приключила финансова година, съответно периода за който се разглежда декларираната категория ЗМСП, ЕЦИХ **изисква** от предприятията-заявители декларация в свободен текст, в която да е посочено коя е последната приключила финансова година за която има изготвен и **одобрен** Годишен Финансов Отчет (ГФО) и представянето му.

**2.3.** За определяне на последна приключена финансова година на група предприятия следва да се вземе предвид последната година, за която одобрен финансов отчет имат **ВСИЧКИ** членове в групата;

/Пример:

Кандидатът (предприятие-заявител) има одобрен финансов отчет за 2023 г., но свързано с него предприятие и/или предприятие партньор има последен одобрен отчет за 2022 година. За да се разглежда един и същи период, се приема, че последната приключена финансова година е 2022г.. В този случай се вземат данните от финансовите отчети на всички дружества за 2022 г.

В случай на новосъздадени предприятия, чиито отчети все още не са били одобрени, данните, които трябва да бъдат взети предвид, произлизат от добросъвестна прогноза, направена в хода на финансовата година. /чл. 4б, ал. 3 от ЗМСП и т. 3 от чл. 4 на Приложение 1 от регламент 651. В случай, че новосъздаденото предприятие е свързано или предприятие партньор се разглеждат данните на свързаните предприятия и/или предприятия партньори за текущата година, **направени на база на добросъвестна прогноза.** В тези случаи ЕЦИХ изисква от кандидатите представянето на прогнозни данни /прогнозни ОПР, Баланс и Отчет за заети лица/ на предприятието-заявител и/или прогнозни данни на свързаните предприятия и/или предприятия партньори за текущата година, направени на база на добросъвестна прогноза въз основа на последни отчетени текущи данни към момента на представяне на прогнозните отчети.

**3. Проверки, които се извършат при определяне на категорията/статуса на едно предприятие-заявител:**

**3.1.** ЗМСП следва определена поредност на проверките т.е. хронологията на проверките, които следва да се извършат преди определяне на категорията на едно предприятие е следната:

a) Определяне дали предприятието е независимо/партньор/свързано;

b) В зависимост от резултатите по буква a), се прилагат данните от съответния ГФО, посочен от ЗМСП.

**3.2.** При разглеждане на свързаност по смисъла на чл.4, ал.5, т.3 от ЗМСП, когато едното предприятие има право да упражнява решаващо влияние върху другото предприятие по силата на договор, сключен между тях, или на клауза в неговия устав, учредителен договор или друг учредителен акт – за да е налице хипотезата на свързаност въз основа на договор, не се изисква договорът или споразумението да са вписани в Търговския регистър.

**3.3.** **Проверка за свързаност чрез Управител/прокурист или Изпълнителен директор/Управителни органи/ на дружеството – кандидат**.

Съгласно действащото законодателство Управителят/прокуристът и/или Изпълнителният Директор ръководят дейността на предприятието -заявител съобразно и в изпълнение решенията на Общото събрание/Едноличния собственик на капитала. Овластяването на Управителя може да бъде оттеглено по всяко време. В тази връзка проверка за свързаност чрез Управител/прокурист или Изпълнителен директор се извършва само доколкото е налице разпоредба в дружествен договор/устав/учредителен акт, или договор за управление, по силата на която управителният орган има права, които позволяват наличието на отношения на свързаност по смисъла на чл. 4, ал. 5-8 от ЗМСП.

**3.4.** **Свързаност чрез физическо лице или група от физически лица, действащи съвместно**.

Член 3, параграф 3 от Приложение І към Регламент на Комисията (ЕО) № 651/2014, както и чл. 4, ал. 5 от ЗМСП предвиждат случаите, в които е налице свързаност между предприятия. В допълнение, разпоредбата на чл. 4, ал. 8 от ЗМСП предвижда, че предприятията ще се считат за свързани и когато помежду си осъществяват някое от горепосочените отношения чрез едно или група физически лица, **действащи съвместно**, **ако те упражняват дейността си или част от своята дейност на същия съответен или на вертикално свързани пазари.** Определенията за съответен и вертикално свързани пазари се съдържат в Допълнителната разпоредба на ЗМСП. Съгласно точка 7 от §1, която препраща към § 1, точка 5 от Допълнителната разпоредба на отменения Закон за защита на конкуренцията (Обн., ДВ, бр. 52 от 8.05.1998 г., отм., бр. 102 от 28.11.2008 г.), съответният пазар се състои от продуктов и географски пазар. Продуктовият пазар обхваща стоките или услугите, които поради сходството в характеристиките, предназначението и цените си се считат за взаимозаменяеми. Географският пазар включва територията, на която се предлагат горепосочените взаимозаменяеми стоки или услуги при еднакви конкурентни условия различни от условията в съседни райони.Съгласно §1, точка 8 от Допълнителната разпоредба на ЗМСП „вертикално свързани пазари“ са пазарите на стоки и услуги, които непосредствено предхождат или следват съответния продуктов пазар по веригата производство-разпределение.

Не всяка сделка между две предприятия следва да се счита за извършване на дейност на същия съответен или вертикално свързани пазари, водеща до свързаност по смисъла на ЗМСП. При проверката за свързаност чрез физическо лице или група от физически лица следва да се извърши както правен, така и икономически анализ, като се акцентира основно върху правата, които имат физическите лица (независимо от връзките помежду им), за да оказват влияние и контрол върху цялостната дейност на предприятията, предмета на дейност на дружествата, в които съответните лица имат мажоритарен дял, приходите от основна дейност на дружествата, дали същите са осъществявали сделки помежду си по отношение на закупуване и доставка на стоки и/или предоставяне на услуги, от което съответно може да се направи изводът, дали предприятията извършват част или цялата си икономическа дейност на същите съответни и/или вертикално свързани пазари и др.

Когато са налице връзки по смисъла на чл.4, ал.8 от ЗМСП посредством физически лица, но дадено предприятие е било икономически неактивно за определен период от време, то за този период предприятието следва да се счита за независимо, тъй като не е изпълнен пълният състав на хипотезата на свързаност по смисъла на чл.8. При липса на каквато и да било икономическа дейност, е невъзможно предприятието да е извършвало част или цялата си дейност на същия съответен или на вертикално свързани пазари.

**3.5.** **Семейни и Роднински връзки**:

При наличие на данни в представените документи (напр. от свидетелствата за съдимост и др.), както и в случай, че кандидатът сам, на база роднински връзки между собствениците на няколко дружествата и сделки между тези дружества, е декларирал свързаност между тези дружества и представи доказателства за наличие на хипотезата по чл. 4, ал. 8 от ЗМСП, това обстоятелство следва да бъде взето предвид и ЕЦИХ да извърши съответната проверка (с цел изясняване наличието/липсата на свързаност или потвърждаваща декларираното).

Установяването на липсата/наличието на роднински връзки и свързаност само по себе си не е обект на проверката по същество на декларираната категория в Декларацията по ЗМСП.

**ВАЖНО!!!! В допълнение на гореизложеното**, **преценката за наличието или липсата на свързаност зависи от конкретните обстоятелства и наличните документи по всеки един отделен случай. При преценката на всеки един конкретен случай, ЕЦИХ взима предвид и юриспруденцията на Съда на Европейския съюз, и практиката на ЕК при издаването на решения по сходни казуси, доколкото същите са приложими. Следва да се има предвид, че решенията на ЕК нямат нормативен характер и засягат единствено лицата, до които са адресирани.**

Подробни тълкувания на понятията за продуктов, географски и вертикално свързани пазари са предоставяни от КЗК по редица дела (Решение №620 от 03.06.2010 г. по преписка вх. № КЗК-273/2010 г.; Решение №1726 от 18.12.2013 г. по преписка вх. № КЗК-1469/2013 г.).

**II. Проверка за държавна и минимална помощ.**

Проверката по същество на декларираните на етап подаване на заявление-споразумение обстоятелства в Декларацията за държавни/минимални помощи **се извършва на преди подписване и от двете страни на заявление-споразумение.** В зависимост от режима на помощта се извършват различни проверки.

**1. Когато помощта включва режим „de minimis“:**

**- Когато кандидатът е голямо предприятие (различно от малко дружество със средна пазарна капитализация (Small Mid-Caps)), ЕЦИХ извършва проверка дали посочените в заявлението-споразумение услуга/и попадат в обхвата, съгласно чл. 5, пар. 3 от Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд – в областта на обучението, ученето през целия живот, преквалификацията и образованието.**

**- ЕЦИХ** извършва проверка дали Общият размер на помощта de minimis, заедно с помощта по договора за предоставяне на БФП, предоставяна в рамките на Република България на ниво „едно и също предприятие“, не надхвърля 300 000 EUR за период от три години. Срокът от 3 години, който се взема предвид съгласно Регламент (ЕС) 2023/2831, следва да се оценява периодично. За всяко ново предоставяне на помощ de minimis трябва да се вземе предвид общият размер на помощта de minimis, предоставена през предходните 3 години.

**-** Определението за **едно и също предприятие** се съдържа в чл. 2, параграф 2 от Регламент 2023/2831, а определението за „предприятие“ се съдържа в §1, т.1 от Допълнителната разпоредба на ЗМСП и чл. 1 от Приложение 1 на Регламент 651/2014. ЕЦИХ следва коректно да определи кои предприятия попадат в дефиницията за „едно и също предприятие“, по смисъла на Регламент 2023/2831. Понятията за „група от предприятия“ (Регламент 651) и „едно и също предприятие“ (Регламент 2023/2831) не са идентични. Съгласно рецитал 4 от Преамбюла на Регламент 2023/2831 предприятие по смисъла на правилата за конкуренцията, посочени в Договора, е всеки субект, упражняващ стопанска дейност, независимо от правния му статут и начина, по който той се финансира. Съдът на Европейския съюз е постановил, че всички субекти, които се контролират (де юре или де факто) от един и същи субект, следва да се разглеждат като едно и също предприятие. Група от свързани предприятия се разглежда като едно и също предприятие за целите на прилагането на правилото de minimis.

**ВАЖНО!!!** **„Едно и също предприятие“ по смисъла на Регламент 2023/2831 може да се формира само и единствено посредством предприятия.** В тази връзка е възможно да се образува едно и също предприятие чрез физическо лице, което отговаря на изискванията за предприятие, т.е. лице, което предлага стоки или услуги на пазара. /физически лица – предприятия освен еднолични търговци и лица, осъществяващи свободни професии, занаятчии и т.н., са и лица, които осъществяват контрол чрез собственост и/или участие в контролните органи на дружествата.

- При проверка за натрупване на получена помощ в режим de minimis следва да се отчетат сливания, придобивания и разделяния, съобразно разпоредбата на чл. 3, параграф 8 и 9 от Регламент 2023/2831;

**2. Помощи по Регламент (ЕС) № 651/2014 (чл. 28 „Помощ за иновационни дейности на МСП“)**.Когато кандидатът кандидатства за някоя от помощите по Регламент 651, ЕЦИХ следва да провери дали предприятието е в затруднение (на ниво група), дали не е получавало помощ за преструктуриране и оздравяване.

**2.1. Предприятие в затруднение:**

Когато предприятието-заявител образува група предприятия, се счита за предприятие в затруднение, само ако групата предприятия е в затруднение, а не самият заявител. Самият заявител за ползване на услуга от ЕЦИХ се счита за предприятие в затруднение, само ако същият е независимо предприятие съгласно ЗМСП.

Определянето на предприятие в затруднение се съдържа в чл. 2, т. 18 на Регламент 651/2014, като източник за проверка за предприятия със статус микро, малко и средно предприятие са данните, съдържащи се в общо за раздел А от Счетоводния баланс на предприятието-заявител и предприятията в група. За предприятия със статус „голямо“ предприятие – източник на проверка са данните в общо за раздел А от Счетоводния баланс и Отчета за приходите и разходите за последните две приключили години на предприятието-заявител и предприятията, с които образува група.

**2.2**. „Предприятие в затруднено положение“ означава и предприятие, което е получавало помощи за оздравяване и все още не е възстановило заема или не е прекратило гаранцията, или е получило помощ за преструктуриране и все още е обект на план за преструктуриране: За проверка по този критерий от всеки един от предприятията-заявители ЕЦИХ изисква представянето на Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания. В случай, че от представените документи се установи финансиране, от което не е виден източникът или не става ясно, че не е свързано с помощи по оздравяване или преструктуриране, предприятието-заявител на услуга от ЕЦИХ следва да представи разяснения с приложени към тях доказателства относно финансирането и Декларация в свободен текст, че не е получавало помощи за оздравяване или преструктуриране. Допълнително, ЕЦИХ следва да направи кръстосана проверка в публичния регистър на Европейската комисия (<http://ec.europa.eu/competition/elojade/isef/index.cfm?clear=1&policy_area_id=3>).

Източници, във връзка с извършваната от ЕЦИХ документална проверка:

1. По отношение на определяне категорията на предприятието – заявител за предоставяне услуга от ЕЦИХ: ЗМСП и Указания за попълване на Декларацията за обстоятелствата по чл. 3 и чл. 4 от Закона за малките и средните предприятия, Регламент 651/2014, Препоръка 2003/361/ЕО, OВ, L 124, стр. 36, както и следните доп. документи:
2. Регламент 2023/2831– помощи de minimis и едно и също предприятие;
3. Закон за управление на средствата от европейските фондове при споделено управление /ЗУСЕФСУ/;
4. Закон за счетоводството, Търговски закон и Закон за публичното предлагане на ценни книжа;
5. Указания за оценка на съответствието на предприятията, които заявяват услуга от ЕЦИХ с правилата за държавни/минимални помощи;
6. Условията за кандидатстване Условията за изпълнение по процедура BG16RFPR002-1.002 „Финансиране на избрани от Европейската комисия Европейски цифрови иновационни хъбове, отличени с „Печат за високи постижения““;
7. Следните линкове:

<http://ec.europa.eu/competition/elojade/isef/index.cfm?clear=1&policy_area_id=3>.

В него може да се проверява дали предприятията не са получавали помощи за оздравяване или за преструктуриране.

<https://webgate.ec.europa.eu/competition/transparency/public/search/home>

считано от 01.07.2016 г. информацията за всяка предоставена държавна помощ в размер над 500 000 евро, чийто акт за предоставяне е с дата след 30.06.2016 г. (вкл. държавна помощ, предоставена въз основата на схема, влязла в действие преди 01.07.2016 г.), съгласно разпоредбите на Регламент (ЕС) № 651/2014 (OB L 187 от 26.6.2014 г.) (ОРГО), както и съгласно специфичните разпоредби в отделните Насоки, Съобщения, Рамки и т.н. на Европейската комисия (ЕК), подлежи на въвеждане от администраторите на помощ в Модула за прозрачност на ЕК (State Aid Transparency Award Module). Последният бе въведен в реална експлоатация на 01.07.2016 г. и може да бъде достъпен на следния адрес:

<https://webgate.ec.europa.eu/competition/transparency/>.

Въведените от администраторите на помощ информация и данни в Модула на ЕК ще бъдат автоматично публикувани на единен общодостъпен уебсайт на ЕК, предназначен за широката аудитория. Всяко заинтересовано лице свободно (без да е необходима регистрация и предоставяне на права за достъп) може да направи справка за получените държавни помощи от даден бенефициент.

8. Раздел „Обявени актове“ и „ДЕЛО“ в Търговския регистър по отношение на публикуваните от дружествата-кандидати ГФО за съответната година.